आईपीएल में नहीं चल रहे ऑस्ट्रेलियाई कोच और क्रिकेटर  
इंडियन प्रीमियर लीग में इस समय जो छह टीमें अंकतालिका में सबसे निचली पायदान पर चल रही हैं उन सभी के कोच ऑस्ट्रेलियाई हैं।
इंडियन प्रीमियर लीग में इस समय जो छह टीमें अंकतालिका में सबसे निचली पायदान पर चल रही हैं उन सभी के कोच ऑस्ट्रेलियाई हैं। दूसरी तरफ चोटी पर चल रही चारों टीमों में से तीन टीमों के बेहतर अभियान में ऑस्ट्रेलिया के किसी क्रिकेटर का योगदान नहीं रहा।  आईपीएल की कुल दस टीमों में से सात टीमों के कोच ऑस्ट्रेलियाई हैं लेकिन इन टीमों में से अभी केवल कोलकाता नाइटराइडर्स ही प्ले ऑफ में पहुंचने की स्थिति में दिख रही है। केकेआर के कोच पूर्व ऑस्ट्रेलियाई क्रिकेटर डेव वाटमोर हैं। वाटमोर का जन्म भी श्रीलंका में हुआ है और वह अब भारतीय उपमहाद्वीप में ही रच बस गये हैं।  केकेआर की टीम में ऑस्ट्रेलिया के दो क्रिकेटर थे जिनमें से ब्रैड हाडिन एक मैच खेलकर चोट के कारण स्वदेश लौट गये जबकि ब्रेट ली आठ मैच में केवल तीन विकेट ही ले पाये हैं। केकेआर की अब तक सफलता में मनोज तिवारी, गौतम गंभीर, जाक कैलिस, इकबाल अब्दुल्ला और यूसुफ पठान का अहम योगदान रहा है।  मुंबई इंडियन्स अभी अंक तालिका में शीर्ष पर बनी हुई लेकिन इसमें किसी ऑस्ट्रेलियाई का योगदान नहीं है। मुंबई के कोच दक्षिण अफ्रीकी शान पोलाक हैं जबकि उसकी तरफ से बल्लेबाजी में सचिन तेंदुलकर और अंबाती रायुडु तो गेंदबाजी में श्रीलंकाई लसिथ मालिंगा कमाल दिखा रहे हैं। उसकी टीम में शामिल एंड्रयू साइमंड्स और एडेन ब्लिजार्ड अभी तक अपेक्षाओं पर खरे नहीं उतरे हैं। चेन्नई सुपरकिंग्स के कोच न्यूजीलैंड के पूर्व कप्तान स्टीफन फ्लेमिंग हैं। उसकी तरफ से आस्ट्रेलियाई माइकल हस्सी ने बल्ले और डग बोलिंजर ने गेंद से कुछ कमाल दिखाया है।